Aivar Mäe Estonia maja 100. aastapäeva puhul korraldatud autogrammitunnis Estonia talveaias 18. septembril 2013
Aivar Mäe (2012)
**Aivar Mäe** (sündinud 12. mail 1960 Pärnus) on eesti muusik, koorijuht ja kultuurikorraldaja.

Ta on olnud Eesti Kontserdi direktor (1999–2009), Rahvusooperi Estonia peadirektor (2009–2020) ja Vanemuise teatrijuht (2003–2006 ja taas augustist 2023).

Elulugu
-------

Ta sai muusikahariduse Tallinna Muusikakeskkoolis ning Tallinna Riiklikus Konservatooriumis, kus õppis professor Ants Söödi juures dirigeerimist. 

1991. aastal täiendas Aivar Mäe end Ameerika Ühendriikides Portlandi ülikoolis professor Bruce Browne'i juures. 

Ta on juhatanud koore nii Eestis kui ka Rootsis ja Ameerika Ühendriikides ning olnud rahvusvaheliste koorifestivalide eestvedaja. 

1990. aastal asutas ta kammerkoori Arsis (tegutses aastani 1997), 1993. aastal samanimelise käsikellade ansambli ja 1996. aastal laste kelladeansambli ning on tänini käsikellade ansambli Arsis kollektiivide dirigent ja kunstiline juht. 

Ta on mänginud aastatel 1978–1979 Pärnu ja 1982–1985 Tapa orkestris, olnud 1982 Rahvaloomingu ja Kultuuritöö Teadusliku Metoodikakeskuse vanemmetoodik ja 1987–1989 levimuusikasektori juhataja, 1984–1987 ENSV Riikliku Filharmoonia ansambli Vitamiin solist.

Aivar Mäe töötas 1989–1992 Rahvakultuuri Arenduskeskuse muusikaosakonna juhatajana. Ta on olnud Eesti Kontserdi 1993–1998 asedirektor ja 1999–2009 direktor ning 2003–2006 ühtlasi Vanemuise teatrijuht. Ta on juhtinud Estonia (1997) ja Vanemuise kontserdisaali (1998) ning Jõhvi kontserdimaja renoveerimist (2005) ja Pärnu kontserdimaja rajamist (2002).

17. novembril 2008 valis Rahvusooperi Estonia nõukogu Aivar Mäe rahvusooperi peadirektoriks. Ta asus tööle 1. septembril 2009.

2020. aasta suvel jõudis ajakirjandusse teave, et mõned tema naisalluvad on süüdistanud teda aastaid kestnud seksuaalses ahistamises. 26. juunil 2020 alustas politsei Aivar Mäe suhtes menetlust seksuaalse ahistamise paragrahvi alusel. 27. augustil 2020 astus Aivar Mäe rahvusooperi Estonia peadirektori kohalt tagasi. Politsei määras 21. oktoobril Aivar Mäele seksuaalse ahistamise eest rahatrahvi ning Mäe kaebas otsuse edasi. Harju maakohus tühistas oma 17. veebruari otsusega trahvi ja kuna Riigikohus kassatsioonkaebust arutlusele ei võtnud, siis jõustus Harju maakohtu otsus.

2021. aastal leidis Riigikohus (erinevalt Sotsiaalkindlustusametist), et Aivar Mäe on ansambli Vitamiin liikmena sundkorras Tšornobõli tuumakatastroofi piirkonda esinema saadetud ning tal on õigus represseeritu tunnistusele ja toetusele.

Juulis 2022 valiti ta Põhja-Pärnumaa vallavanemaks. 11. mail 2023 teatas Mäe, et astub vallavanema kohalt tagasi, sest naaseb augustis Vanemuise teatrijuhiks. Mäe töötab taas Vanemuises alates 15. augustist 2023.

Tunnustus
---------

* 1997 Eesti Kultuurkapitali helikunsti sihtkapitali aastapreemia (Estonia kontserdisaali renoveerimine)
* 1998 Eesti Kultuurkapitali helikunsti sihtkapitali aastapreemia (Vanemuise Kontserdimaja renoveerimine)
* 2002 Pärnu aasta mees
* 2002 Eesti Kultuurkapitali helikunsti sihtkapitali aastapreemia (Pärnu Kontserdimaja rajamise eestvedaja)
* 2003 Valgetähe V klassi teenetemärk
* 2005 Eesti Kaubandus-Tööstuskoja II klassi aumärk
* 2006 Tartu medal
* 2010 Kaarel Saha preemia (Vanemuise Teatri suure maja renoveerimise eest)
* 2012 Välisministeeriumi kultuuripreemia (Eesti tutvustamise eest välismaal)
* 2013 Balti Täht (suhete arendamise ja tugevdamise eest Balti regiooni riikide vahel)
* 2014 Pärnu teenetemärk (Pärnu Kontserdimaja rajamise idee algatamise ja teostamise eest)
* 2014 Eesti Evangeelse Luterliku Kiriku Teeneteristi III järk.

Isiklikku
---------

Tema poeg on videomonteerija ja poplaulja Mikk Mäe. Lisaks on tal veel kaks last[*viide?*].

Viited
------

1. ↑  Marvi Taggo (22. mai 2015). "Teatridirektor Aivar Mäe 55". *Kuulutaja*. Vaadatud 27.07.2022.
2. ↑  "Rahvusooper Estonia. Aivar Mäe". Originaali arhiivikoopia seisuga 16. detsember 2014. Vaadatud 16. detsembril 2014.
3. 1 2  ERR (27.07.2022). "Põhja-Pärnumaa volikogu valis vallavanemaks Aivar Mäe". *ERR portaal*. Vaadatud 27.07.2022.
4. ↑  "Rahvusooper Estonia töötajad: direktor Aivar Mäe alandab ja ahistab naisi" Eesti Ekspress, 22. juuni 2020
5. ↑  "Mäe palus vabandust ja eitas teadlikku alandamist" ERR, 24. juuni 2020
6. ↑  Karoliina Vasli, Greete Lehepuu (29. juuni 2020). "Politsei alustas Aivar Mäe suhtes menetlust seksuaalse ahistamise paragrahvi alusel". *Eesti Ekspress*. Vaadatud 28. augustil 2020.
7. ↑  "Aivar Mäe astub Estonia juhi kohalt tagasi". *ERR.ee*. 27.08.2020. Vaadatud 28.08.2020.
8. ↑  "Politsei määras Aivar Mäele seksuaalse ahistamise eest rahatrahvi" ERR, 21. oktoober 2020
9. ↑  "Riigikohus ei võtnud Aivar Mäe ahistamisskandaali arutusele" ERR, 20. mai 2021.
10. ↑  Erik Moora: "Eesti Ekspressi peatoimetaja: Aivar Mäe mõisteti lõplikult õigeks - mida see tegelikult tähendab?" Eesti Ekspress, 21. mai 2021
11. ↑  Riigikohus tunnistas Aivar Mäe Tšernobõlis esinemise tõttu represseerituks, ERR, 25. märts 2021.
12. ↑  Vanemuise teatrijuhiks saab Aivar Mäe Vanemuise teatri koduleht. 11.05.2023.
13. ↑  Teenetemärkide kavaleride andmekogu – 4242
14. ↑  "Staarisaate finalisti Mikk Mäe isa Aivar Mäe: ma ei arva, et Miku lauluvalikud on alati õiged olnud". Originaali arhiivikoopia seisuga 17. juuli 2015. Vaadatud 16. juulil 2015.

Välislingid
-----------

* Merilin Kruuse. Rahvusooper Estonia uueks peadirektoriks valiti Aivar Mäe, EPL, 18. november 2008
* Tiina Mattisen. Aivar Mäe: „Unistama peab suurelt" Sirp, 3. september 2009